  Майя Бывальцева 6-тӥ куартолэзе Удмуртиысь 35 дышетскисьёс Ижкарысь Ялан ӝуась тыл дорын 1 номеро постын Буре ваён вахтаез нуыны кутскизы. Со сярысь элькунысь Физкультурая, спортъя но егитъёсын ужан политикая министерстволэн пресс-службаез ивортэ. Почёт карауллэн огазеям элькун огинэтаз пыриськыны луонлык строевой дасяськонын, дышетсконын но спортын азинсконъёс возьматэм пиналъёс басьто. 1 номеро постын сылэм сяна, пиналъёс ожгар службалэн инъетэзъя тодон-валанъёс басьтозы, АК-74 автоматлэсь макетсэ сэрттон-бичанъя вожвылъяськонэ, ожгар эстафетае пыриськозы, М. Т. Калашников нимо музее но Удмуртиысь зоопарке ветлозы, Быдӟым Атыкай ож сярысь фильмъёсты учкозы но мукет ужрадъёсы пыриськозы. Пиналъёс Буре ваён вахтаез 9-тӥ куартолэзёзь нуозы. Ужрадлэн ужпумез егитъёсты Росси армиын ожгар службазы дасян, вордскем музъемез утёнэз валан сярысь дунлыкез кылдытон, ожгар служба нуыны мылкыдэз ӝутон.  Тегъёс: Мерлык Ижкар Удмуртия пиналъёс БыдӟымАтыкайож буреваён Яланӝуасьтыл  